
	      ÁFORM UM LAGASETNINGU
          – sbr. samþykkt ríkisstjórnar frá 10. mars 2017, 1.-4.  gr.

	Málsheiti og nr.
	 FJR20060065 Frumvarp til laga um lykilupplýsingaskjöl fyrir pakkaðar og vátryggingatengdar fjárfestingarafurðir fyrir almenna fjárfesta (PRIIP).
	Ráðuneyti /verkefnisstjóri
	 Fjármála- og efnahagsráðuneytið/Benedikt Hallgrímsson
	Innleiðing EES-gerðar?
	☒ Já
☐ Nei

	Dags.
	 20.08.2020


	A. Úrlausnarefni

	Forsaga máls og tilefni
Frumvarpið mun fela í sér innleiðingu í íslenskan rétt á ákvæðum reglugerðar Evrópuþingsins og ráðsins (ESB) 1286/2014 um lykilupplýsingaskjöl fyrir pakkaðar og vátryggingatengdar fjárfestingarafurðir fyrir almenna fjárfesta (PRIIP-reglugerðin). Með reglugerðinni er í fyrsta sinn settur samræmdur rammi um lykilupplýsingaskjöl fyrir pakkaðar og vátryggingatengdar fjárfestingarvörur fyrir almenna fjárfesta. Lögð er sú skylda á herðar þeirra sem veita ráðgjöf um eða selja pakkaðar og vátryggingatengdar fjárfestingarvörur fyrir almenna fjárfesta að semja og gera almennum fjárfestum tiltækt lykilupplýsingaskjal (e. Key Information Document, KID). Markmiðið er að auðvelda almennum fjárfestum að bera saman lykilupplýsingar ólíkra vara og skilja séreinkenni þeirra, meðfylgjandi áhættu og kostnað.
Reglugerðin gekk í gildi innan Evrópusambandsins 1. janúar 2018 og var tekin upp í EES-samninginn með ákvörðun sameiginlegu EES-nefndarinnar nr. 67/2020, frá 30. apríl 2020. 
Hvert er úrlausnarefnið? 
EES-reglugerðir ber að taka upp í landsrétt samningsaðila, sbr. a-lið 7. gr. EES-samningsins. Því ber að taka reglugerð (ESB) 1286/2014  í heild upp í íslensk lög. 
Að hvaða marki duga gildandi lög og reglur ekki til?  
Í gildandi lögum og reglum er ekki að finna ákvæði sem teljast innleiða reglugerð Evrópuþingsins og ráðsins (ESB) nr. 1286/2014.

	B. Markmið 

	Stefna hins opinbera á viðkomandi málefnasviði/málaflokki
Í stjórnarsáttmála kemur fram að fjármálakerfið eigi að vera traust og þjóna samfélaginu á hagkvæman og sanngjarnan hátt. Meginmarkmið málefnasviðsins er að auka alþjóðlega samkeppnishæfni atvinnulífs. Þá telji ríkisstjórnin það eitt mikilvægasta hagsmunamál Íslands að sinna framkvæmd EES-samningsins vel.
Markmið sem að er stefnt með lagasetningu í ljósi úrlausnarefnis og stefnu stjórnvalda
Markmið Evrópureglnanna er að tryggja gagnsæi á fjármálamörkuðum, efla fjárfestavernd, auka traust fjárfesta, fylla í gloppur á regluverki og tryggja að eftirlitsstofnanir hafi nægar valdheimildir til að sinna verkefnum sínum. Mikilvægt er að samræma þær reglur sem gilda hér á landi við þær sem gilda á Evrópska efnahagssvæðinu enda er þannig best gætt að hagsmunum markaðarins, fjárfesta og almennings og ýtt undir aukna starfsemi erlendra fyrirtækja hér á landi og íslenskra fyrirtækja erlendis.

	C. Leiðir

	Ekkert aðhafst  - hvaða afleiðingar hefði það?
Mikilvægt er að lagaumgjörð fjármálamarkaða sé sem vönduðust og í samræmi við það sem gerist annars staðar í Evrópu. Verði ekkert aðhafst mun það hafa áhrif á stöðu Íslands og íslenskra fyrirtækja á alþjóðlegum fjármálamörkuðum auk þess að brjóta gegn alþjóðlegum skuldbindingum Íslands á grundvelli EES-samningsins.
Mögulegar leiðir við lagasetningu
EES-reglugerðir ber að taka upp í landsrétt samningsaðila, sbr. a-lið 7. gr. EES-samningsins. Því ber að taka reglugerð (ESB) 1286/2014 í heild upp í íslensk lög. Tvær leiðir koma til greina, tilvísunaraðferð eða umritunaraðferð. Ef notast væri við tilvísunaðferð væri í frumvarpi til laga um innleiðingu gerðarinnar vísað til texta hennar í fylgiskjali með lögunum eða í EES-viðbæti við Stjórnartíðindi Evrópusambandsins. Ef notast væri við umritunaraðferð kæmi til greina að taka texta gerðarinnar upp í ný heildarlög eða með breytingum á gildandi lögum. Lagt er til að tilvísunaraðferð verði beitt við innleiðingu á reglugerð (ESB) 1286/2014 í íslenskan rétt.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni
Lagt er til að PRIIP-reglugerðin verði tekin upp í íslenskan rétt með tilvísunaraðferð og þá að fullu innleidd samkvæmt orðanna hljóðan í samræmi við a-lið 7. gr. EES-samningisins, sbr. lög nr. 2/1993 um Evrópska efnahagssvæðið. 
Áformað er að fela Fjármálaeftirlitinu eftirlit með því að farið sé að lögunum enda fer það almennt með eftirlit með fjármálastarfsemi, sbr. lög um opinbert eftirlit með fjármálastarfsemi, nr. 87/1998. Fyrirhugað er að eftirlitið geti lagt á stjórnvaldssektir fyrir brot gegn ákvæðum reglugerðarinnar og beitt öðrum stjórnsýsluviðurlögum sem 2. mgr. 24. gr. reglugerðarinnar mælir fyrir um, þar á meðal að birta tilkynningu um brot og stöðva tímabundið og/eða banna markaðssetningu pakkaðrar og vátryggingatengdrar fjárfestingaafurðar fyrir almenna fjárfesta. Til greina kemur að alvarlegri brot varði auk þess sektum eða fangelsi til að tryggja nægjanleg varnaðaráhrif.
Helstu fyrirhuguðu breytingar á gildandi lögum og reglum, hvort heldur bætt er við eða fellt brott 
Fyrirhuguð lagasetning gerir ekki ráð fyrir breytingum á gildandi lögum og reglum.

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Já, um er að ræða innleiðingu í íslenskan rétt á EES-reglugerð. Gerðin inniheldur tilvísanir til heimilda til handa Evrópsku vátrygginga- og lífeyrissjóðaeftirlitsstofnuninni (EIOPA), sem í tilviki EES-ríkja er falið eftirlitsstofnun EFTA, í samræmi við þá lausn sem ákveðin var í tengslum við upptöku stofnreglugerðar EIOPA nr. 1094/2010 í EES-samninginn. Um framsal valdheimilda á fjármálamarkaði, er nánar fjallað í þingsályktunartillögu um upptöku hins evrópska eftirlitskerfis á fjármálamarkaði, sem setur ramma um starfsemi stofnananna. Ekki er talið að efni hennar gefi að öðru leyti tilefni til sérstakrar skoðunar á samræmi við stjórnarskrá.
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Já. Áformin varða fjármálaþjónustu sem fellur undir 3. kafla III. hluta EES-samningsins, sbr. einnig IX. viðauka samningsins.
Er önnur grundvallarlöggjöf sem taka þarf tillit til? 
Nei. 

	F. Samráð

	Hverjir eru helstu hagsmunaaðilar? 
Framleiðendur pakkaðra og vátryggingartengdra fjármálaafurða, aðilar sem veita ráðgjöf um eða selja slíkar afurðir og almennir fjárfestar. Í reglugerðinni er ekki að finna tæmandi upptalningu á þeim afurðum sem teljast pakkaðar og vátryggingartengdar fjármálaafurðir, en undir hugtakið falla meðal annars afurðir fjárfestingarsjóða og sérhæfðra sjóða, líftryggingar með fjárfestingaráhættu og samsettar fjármálaafurðir og -innstæður, að því gefnu að þær séu boðnar almennum fjárfestum. Framleiðendur geta því verið t.d. bankar, sjóðir og vátryggingafélög.
Er skörun við stjórnarmálefni annarra ráðuneyta?
Nei. Gerðin fellur undir málefnasvið fjármála- og efnahagsráðuneytis skv. 8. tölul. 5. gr. forsetaúrskurðar um skiptingu stjórnarmálefna milli ráðuneyta í Stjórnarráði Íslands, nr. 119/2018.
Samráð sem þegar hefur farið fram
Unnið er að frumvarpsdrögum í samráði við Seðlabanka Íslands.
Fyrirhugað samráð
Drög að frumvarpi verða birt í samráðsgátt Stjórnarráðsins. Gert er ráð fyrir að fjármála- og efnahagsráðuneytið og Seðlabanki Íslands hafi samráð við innleiðingu afleiddra gerða eftir þörfum. 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal
Áhrif frumvarpsins á fjármálamarkaðinn verða jákvæð. Frumvarpið einfaldar stjórnsýslumeðferð og eykur skilvirkni við upplýsingagjöf útgefanda verðbréfa og markaðir hér á landi verða samkeppnishæfari innan EES.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Unnið er að frumvarpsdrögum í samráði við Seðlabanka Íslands sem ráðgert er að birta í samráðsgátt stjórnvalda á haustmánuðum. Stefnt er að því að leggja fram frumvarp fyrir Alþingi í nóvember 2020.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Líklega verður lagt til að lög um innleiðingu viðmiðanareglugerðarinnar taki gildi nokkrum vikum eða mánuðum eftir samþykkt til að veita eftirlitsaðilum og hagsmunaaðilum tíma til undirbúnings. Þar sem liggur fyrir að innleiða þarf reglugerðina, sem þegar hefur tekið gildi innan ESB, ættu viðkomandi þó þegar að geta hafið undirbúning sem dregur úr þörf á löngum gildistökufresti.
Hvaða forsendur þurfa að vera fyrir hendi til að lagasetning beri árangur? 
Gert er ráð fyrir að fjármálaeftirlit Seðlabanka Íslands fái tilteknar valdheimildir til þess að hafa eftirlit með framfylgd laganna. Þá mun frumvarpið fela í sér heimild ráðherra og Seðlabanka Íslands til að setja reglugerðir og reglur sem innleiða munu ákvæði framseldra reglugerða (ESB) 2016/1904, 2017/653 og 2019/1866.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað
Önnur fylgiskjöl eftir atvikum

